La Brigada Municipal d’Obres senyalitza les entrades i eixides dels col·legis per a garantir la distància de seguretat
2025-07-24

Des de la regidoria de Serveis Municipals, dirigida per Manuel Pérez Menero, mitjançant la feina de la Brigada Municipal d’Obres, s’està procedint a la senyalització, en les entrades i eixides de tots els centres educatius del municipi, de les distàncies de seguretat que han de mantindre els pares i les mares que diàriament porten als seus xiquets als centres.

Tal com es pot veure en les imatges que acompanyen aquesta informació, a més de senyalitzar amb cinta groga i negra la distància entre les persones, s’està realitzant també una senyalització a les portes dels centres per a evitar que es queden parats ni els xiquets ni els seus acompanyants.

“L’objectiu principal i fonamental és garantir la distància interpersonal en les eixides i entrades als centres educatius. Sabem que tots els centres s’han organitzat per a realitzar les entrades i les eixides escalonades però, en determinats moments, hi ha un nombre important de persones pròximes a les portes dels col·legis”, en paraules de l’alcalde de Burjassot, Rafa García, “per aquest motiu, des de l’Ajuntament hem ajudat als centres amb la senyalització de les distàncies que han de mantindre’s quan s’està en el perímetre del centre; acció que va en benefici de tota la comunitat educativa de Burjassot”.